自開江歸依山結茅以居偶成長句
作者：馮時行
朝代：宋

paragraphs: 酒腐於爵肉腐俎，擔石之儲我何有。
陸居無屋江無船，誰人乞與買山錢。
大梁千里森寒玉，瓊茅桂棟營山麓。
雲涵雨霂謝天公，苦爲貧人養黄犢。
秋衣更續谿芙蓉，蟬腹龜腸欲御風。
戲遣冰懷搜老語，食無煙火更玲瓏。
銅臭錢鳴總無惡，更換清貧終不諾。
濁不能堪饑可忍，木强須撩天一哂。